Carsten Hansen (S), 2000-11-24:
I torsdags førstebehandlede vi første del af incitamentpakken, der indeholder de visioner, som Socialdemokratiet, regeringen og det, jeg kalder den progressive del af det arbejdsmiljømæssige flertal, har på hele arbejdsmiljøområdet.
Vi spurgte gentagne gange: Hvad vil Venstre - vvv - men vi fik ikke noget svar.
Vi måtte også konstatere, at vi heller ikke rigtig fik svar fra hverken De Konservative eller CD, men vi har fået svaret i dag.
Vi har fundet ud af, at den borgerlige opposition vil for det første ophæve den obligatoriske arbejdspladsvurdering, og den vil også liberalisere bedriftssundhedstjenesten, så der stort set ingen faste aftaler er om den.
Man vil hæve grænsen for, hvornår virksomhederne skal etablere en sikkerhedsorganisation, til 10 ansatte, og man vil afskaffe hele måle- og rammestyringen af Arbejdsmiljørådets og branchearbejdsmiljørådenes aktiviteter.
Vi har i hvert fald i dag fået svar på, hvad Venstre og den borgerlige opposition vil.
Men lad mig sige, når det er sagt, at det er et sørgeligt perspektiv, at også CD er med her.
Her går åbenbart en af de helt synlige grænser i dansk politik.
Vi har lyttet til, hvad fru Mimi Jakobsen har sagt fra denne talerstol, i radio og tv osv., hvor hun har talt så varmt, så ikke et øje var tørt, om den stakkels hjemmehjælper, der måtte tæske rundt til, jeg ved ikke hvor mange forskellige syge om dagen og ikke kunne nå det og ikke havde et ordentligt arbejdsmiljø.
Man siger, at man vil have det gode liv i centrum, men der er altså klar modstrid mellem det, man siger, og det, man gør.
Vi må også spørge: Er der slet ingenting, der bider på på hos de her borgerlige partier, der fremsætter dette forslag?
Man løber i byen med en benhård og gammeldags arbejdsgiverlinje.
Jeg må spørge: Kunne man ikke udvide sit kontaktnet til at omfatte andre end Dansk Arbejdsgiverforening?
Ja, jeg spørger bare stille og roligt.
Er man også fuldstændig komplet ligeglad med de mange milliarder kroner, som et dårligt arbejdsmiljø koster, og de store menneskelige omkostninger for dem, der er ramt af et dårligt arbejdsmiljø, og som oplever lidelser, sygdomme, ulykker osv.?
Hvis vi kigger på de enkelte forslag, så skal jeg blot sige, at vi godt vil være med til at styrke APV'en.
Det er et godt redskab.
Det viser sig i øvrigt, at de virksomheder, som bruger den, har et godt redskab til hjælp til selvhjælp, og vi vil selvfølgelig udbygge indsatsen, som vi også redegjorde for i torsdags.
Vi må sige, at vi med hensyn til BST-ordningen, som man stort set vil gøre frivillig, vil den anden vej.
Det har i øvrigt været et stort ønske fra Socialdemokratiet, herunder at få samtlige lønmodtagerorganisationer på arbejdsmarkedet dækket ind.
Det med at hæve sikkerhedsgrænsen til 10 på virksomhederne kan vi ganske enkelt ikke acceptere.
Nej, vi vil tværtimod have det til at virke i de virksomheder, hvor grænsen er nede omkring fem. Vi er lidt optaget af, at vi får det til at virke.
En hel ophævelse af partsindsatsen kan vi selvsagt ikke være med til. Vi skal derfor anbefale, at beslutningsforslaget ikke bliver vedtaget.
Jeg har også lovet den radikale ordfører, hr. Anders Samuelsen, som ikke kunne være til stede, at sige, at De Radikale også afviser forslaget.